প্রেসিডেন্সি বিশ্ববিদ্যালয়ের হস্টেলে মদ্যপান প্রসঙ্গে মন্তব্য করতে গিয়েও যাদবপুর বিশ্ববিদ্যালয়ের উপাচার্য সুরঞ্জন দাসে আস্থা দেখালেন শিক্ষামন্ত্রী পার্থ চট্রোপাধ্যায়। সাংবাদিকদের প্রশ্নের উত্তরে মন্ত্রী শুক্রবার বলেন, ‘‘যাদবপুরেও সমস্যা ছিল। এখন অনেকটাই মিটেছে।’’
প্রেসিডেন্সির ছাত্রদের হস্টেলে সম্প্রতি বহিরাগতদের এনে মদ্যপানের আসর বসানোর ঘটনা কর্তৃপক্ষের গোচরে আসার পরে বিষয়টি এখন তদন্তাধীন। এ বিষয়ে এদিন শিক্ষামন্ত্রী বলেন, ‘‘বেশ কিছু কলেজের হস্টেলে অসংগতি সম্পন্ন কাজ হচ্ছে। এ জন্য বিশ্ববিদ্যালয়ের কঠোর সিদ্ধান্ত নেওয়া উচিত। শিক্ষক এবং ছাত্রদের এগিয়ে আসা উচিত।’’ পাশাপাশি, রাজ্য সরকারের তরফে মন্ত্রী এদিন বিশ্ববিদ্যালয়গুলিকে জানিয়েছেন, র‌্যাগিং হলে তা কঠোর হাতে দমন করতে হবে।
প্রসঙ্গত, যাদবপুর বিশ্ববিদ্যালয়ের ইঞ্জিনিয়ারিং ছাত্র সংসদের (ফেটসু) সাধারণ সম্পাদক স্বর্ণেন্দু বর্মণ জানিয়েছেন, তাঁরা আগেই মাদক সেবনের বিরুদ্ধে প্রচারের সিদ্ধান্ত নিয়েছেন। নতুন বছরে বিশ্ববিদ্যালয় খুললেই সাধারণ সভা ডেকে এ বিষয়ে কর্মপদ্ধতি স্থির করা হবে বলেও তিনি জানিয়েছেন। স্বর্ণেন্দুর কথায়, ‘‘আমাদের ক্যাম্পাসে মাদকের নেশা ছড়িয়ে পড়ছে। বহিরাগতেরাও এখানে এসে মাদক সেবন করেন।’’
প্রসঙ্গত, গত বছর যাদবপুর বিশ্ববিদ্যালয়ের ইঞ্জিনিয়ারিং ফ্যাকাল্টির সাংস্কৃতিক অনুষ্ঠান ‘সংস্কৃতি’ চলার সময় ‘ওপেন এয়ার থিয়েটারে’ মাদক সেবন চলবে না বলে জানিয়েছিল ফেটসু। প্রবেশপথে ব্যাগ তল্লাশির ব্যবস্থাও ছিল। কিন্তু সেখানে এক তরুণী তাঁর ব্যাগ তল্লাশিতে বাধা দেন। এর পরে তিনি বিশ্ববিদ্যালয়ের তিনজন ছাত্রের বিরুদ্ধে শ্লীলতাহানির অভিযোগ করেন। তদন্তে অবশ্য সেই অভিযোগের সত্যতা মেলেনি বলেই কর্তৃপক্ষ জানান।
স্বর্ণেন্দু বলেন, ‘‘আগামী মার্চে সংস্কৃতি হবে। তখন যাতে কোনওরকম অস্বস্তির পরিস্থিতি তৈরি না-হয়, তা নিয়ে আমরা চিন্তাভাবনা করছি। মাদক দ্রব্য নিয়ে যে ওই অনুষ্ঠানে যাওয়া যাবে না, সে বিষয়ে পড়ুয়াদের আমরা এখন থেকেই সচেতন করতে চাই।’’
‘হোক কলরব’ আন্দোলনের জেরে যিনি বিশ্ববিদ্যালয় ছাড়তে বাধ্য হয়েছিলেন, সেই পূর্বতন উপাচার্য অভিজিৎ চক্রবর্তীও ক্যাম্পাসে মাদকের ব্যবহার হয় বলে জানিয়েছিলেন। ফেটসু’র উদ্যোগের প্রেক্ষিতে শিক্ষামহলের একাংশের মত, এবার পড়ুয়ারাই কার্যত সেই অভিযোগকে স্বীকৃতি দিয়ে এ বিষয়ে সচেতনতা বাড়াতে এগিয়ে এসেছেন।